Gautrein: Tik en betaal is hier, maar pasop... | Netwerk24
Deur William Horne 17 Oktober 2019 14:53
Tik en betaal is die wet van Transvaal? Foto: Argief
Bombela, die maatskappy wat die Gautrein bedryf, het vandeesweek begin om e-posse aan hul gereelde pendelaars te stuur met die nuus dat die nuwe funksie vanaf 31 Oktober operasioneel sal wees.
Dit beteken dat pendelaars dus nie meer 'n Gautrein-kaart hoef te koop nie en eenvoudig net deur middel van hul gewone bankkaarte se kontaklose funksie vir 'n rit kan betaal.
Bombela rig egter ook 'n belangrike waarskuwing: Moenie lui wees en sommer net jou beursie teen die skandeerder tik nie. As daar verskeie kaarte in jou beursie is, kan die skandeerder nie tussen die kaarte, hetsy bank- of die amptelike Gautrein-kaarte, onderskei nie.
"As dit gebeur, kan 'n tarief gehef word op die kaart waarmee jy nie van plan was om te betaal nie of selfs meer as een van die kaarte in jou beursie kan dalk 'n betaling laat deurgaan," sê Bombela in sy e-pos aan die pendelaars.
Maar as jy nie versigtig is nie, kan jy 'n R200-boete opgelê word. As 'n pendelaar met een kaart kontakloos betaal om toegang tot 'n stasie te verkry, móét dieselfde kaart gebruik word wanneer die volgende stasie verlaat word. Indien twee kaarte (al is albei aktief) gebruik word vir een so 'n reis, sal dié boete regstreeks van jou gekoppelde kontaklose bankkaart verhaal word.
Dit is dus veral 'n risiko as jy net met jou beursie aan die skandeerder raak terwyl twee kaarte daarin is, want jy sal nie weet watter kaart getik is nie.
As jy jou eie kontaklose bankkaart vir die Gautrein wil gebruik, moet jy dit eers registreer.
Volg hierdie skakel om die registrasieproses te begin.
Indien jy hulp benodig, sal 'n assistent vanaf 17 Oktober tot 13 Desember by elke Gautrein-stasie beskikbaar wees om te help.
Dié projek is reeds in 2017 aangekondig, waarna 'n toetsprogram begin is. Bombela het die afgelope bykans twee jaar die nuwe funksionaliteit met die hulp van 'n klein groepie pendelaars getoets.